b'\n_START_ARTICLE_\nJo\xc5\xbeefinski kataster\n_START_PARAGRAPH_\nJo\xc5\xbeefinski kataster je vrsta dav\xc4\x8dnega popisa, ki se je v letih 1789-1790 uveljavila v habsbur\xc5\xa1kih dednih de\xc5\xbeelah, po reformah cesarja Jo\xc5\xbeefa II. Je naslednik Terezijanskega katastra, napisan je v nem\xc5\xa1\xc4\x8dini. Jo\xc5\xbeefinski kataster je bil kot prvi izveden po teritorialnem principu, osnova zanj pa so bila naborna gospostva (prvi okraji), ki so imela sede\xc5\xbe na poobla\xc5\xa1\xc4\x8denih gradovih.\n_START_SECTION_\nIzdelava Jo\xc5\xbeefinskega katastra\n_START_PARAGRAPH_\nVsako de\xc5\xbeelo so razdelili na kresije in okraje, na najni\xc5\xbejem nivoju pa katastrske ob\xc4\x8dine. Na Kranjskem je bila imenovana vi\xc5\xa1ja de\xc5\xbeelna komisija, de\xc5\xbeela pa je bila razdeljena na 3 kresije - Gorenjsko, Dolenjsko, Notranjsko, v katerih je postopke vodila podkomisija, po okrajih pa lokalna komisija._NEWLINE_V katastrskih ob\xc4\x8dinah je bil na \xc4\x8delu voljen kmet - rihtar, ki je vodil postopek merjenja zemlji\xc5\xa1\xc4\x8d. Merili so tako, da so teren obhodili, ter postavili mejnike ob prisotnosti vseh lastnikov, nato pa so potegnili vrv med dvema koloma. Dol\xc5\xbeino vrvi so nato prera\xc4\x8dunali v orale. 1 oral (joch) = 0,57 Ha._NEWLINE_Na Gori\xc5\xa1kem so kot prvi za\xc4\x8deli risati tudi katastrske mape.\n_START_SECTION_\nVsebina Jo\xc5\xbeefinskega katastra\n_START_PARAGRAPH_\nVsebinsko se kataster zgleduje po Terezijanskem katastru za Gori\xc5\xa1ko. Pridelek je bil odmerjen po enotnih kriterijih, osnova pa je bilo 9-letno povpre\xc4\x8dje. Za vsako katastrsko ob\xc4\x8dino je bila narejena napoved, izvle\xc4\x8dek razdelitve, posestni list (parcele in davek za vsakega posestnika), kakovost zemlji\xc5\xa1\xc4\x8da pa se je ocenjevala glede na letino in terenski ogled._NEWLINE_Obdav\xc4\x8ditev je bila enotna za vse, in sicer 12% letnega donosa. Davek so pobirali dr\xc5\xbeavni pobiralci, kar je spro\xc5\xbealo odpor plemstva.\n_START_SECTION_\nDana\xc5\xa1nje stanje Jo\xc5\xbeefinskega katastra\n_START_PARAGRAPH_\nZaradi hudega odpora plemstva proti jo\xc5\xbeefinskim reformam, je bil ta kataster po smrti cesarja Jo\xc5\xbeefa II. izvzet iz uporabe, ponekod pa celo uni\xc4\x8den. Kataster se za kraj\xc5\xa1i \xc4\x8das ponovno uveljavi v \xc4\x8dasu Ilirskih provinc._NEWLINE_Jo\xc5\xbeefinski kataster za Kranjsko je bil odkrit leta 1950, ohranjenega pa je pribli\xc5\xbeno 1/3 gradiva. Za \xc5\xa0tajersko in Koro\xc5\xa1ko je skoraj v celoti ohranjen. Kopije gradiva vseh treh katastrov danes hrani Arhiv Republike Slovenije. Gradivo Jo\xc5\xbeefinskega katastra na Gori\xc5\xa1kem je tudi dobro ohranjeno, vendar brez upodobitev. Hrani ga dr\xc5\xbeavni arhiv v Gorici.'